b'\n_START_ARTICLE_\nLiikevoitto\n_START_PARAGRAPH_\nLiikevoitto eli liiketulos tarkoittaa kirjanpidossa tuloslaskelman er\xc3\xa4\xc3\xa4, joka lasketaan v\xc3\xa4hent\xc3\xa4m\xc3\xa4ll\xc3\xa4 liikevaihdosta ja liiketoiminnan muista tuotoista liiketoiminnan kulut ja poistot. Liikevoitto on liiketoiminnan tulos ennen korkoja, veroja, tilinp\xc3\xa4\xc3\xa4t\xc3\xb6ssiirtoja ja voitonjakoa. Jos liikevoitto on negatiivinen, kyseess\xc3\xa4 on liiketappio._NEWLINE_Liikevoitto tai -tappio kertoo sen raham\xc3\xa4\xc3\xa4r\xc3\xa4n, joka liiketoiminnasta j\xc3\xa4i j\xc3\xa4ljelle, kun siit\xc3\xa4 v\xc3\xa4hennet\xc3\xa4\xc3\xa4n liiketoiminnan aiheuttamat kulut. Liikevoitto on riippumaton yrityksen p\xc3\xa4\xc3\xa4omarakenteesta. Liikevoittoa laskettaessa ei oteta huomioon lainanantajien, verottajan ja omistajien vaatimuksia. Koska liikevoitosta ei nettotulokseen verrattuna ole v\xc3\xa4hennetty veroja ja korkokustannuksia, mahdollistaa se eri veroalueilla ja erilaisilla p\xc3\xa4\xc3\xa4omarakenteilla varustettujen yritysten kannattavuuden vertailun._NEWLINE_Jos yritys tekee liiketappiota, yritys ansaitsee liian v\xc3\xa4h\xc3\xa4n kattaakseen liiketoimintansa kulut. T\xc3\xa4ll\xc3\xb6in yritys ei pysty tuottamaan korvauksia lainanantajille, verottajalle eik\xc3\xa4 omistajille._NEWLINE_Toisaalta nk. kertaer\xc3\xa4t ovat liiketoimintaan kuulumattomia kuluja ja menoja; myyntivoitot, ty\xc3\xb6paikkojen v\xc3\xa4hennyksist\xc3\xa4 aiheutuvat kulut, yrityksen maksamat sakot, omaisuuden arvoon teht\xc3\xa4v\xc3\xa4t muutokset jne.. Mik\xc3\xa4li kertaeri\xc3\xa4 ei huomioida, k\xc3\xa4sitys yrityksen liiketoiminnan kehityksest\xc3\xa4 pelk\xc3\xa4n liikevoiton muutoksen perusteella ei kuitenkaan anna todellista kuvaa yrityksen tuloksesta. Siten todellisempi k\xc3\xa4sitys liikevoittoa arvioitaessa on verrata liikevoiton kehityst\xc3\xa4 ilman satunnaisia tuotto- ja kulueri\xc3\xa4.'